Is-skiet tar-raba' mhux għażżien, jgħidu n-naħat tagħna. Ħa nisraq ftit il-motto ta' Ħad-Dingli għax jogħġobni, u għax ilni ma nikteb fuq dan il-blog żmien twil. U r-raġuni kienet għax, bħal bdiewa li jkunu siekta jaħdmu r-raba', jien kont bieżel għaddej nikteb u naħdem fuq il-kotba li jmiss. Dsatax-il xahar wara li żort il-kulleġġ ta' Sant'Agtha fir-Rabat biex tkellimt fuq Il-Każ Manduca mal-istudenti tal-primarja, erġajt mort, din id-darba biex inkellimhom dwar it-tieni każ tal-Investigatur Virtwali . Continue reading "Irvin Vella jerġa' jmur SPMC" It-tieni ktieb fis-sensiela Irvin Vella, Investigatur Virtwali ħiereġ fil-jiem li ġejjin. Il-Każ tas-Serqiet Strambi jinvolvi għadd ta' serqiet li jsiru kollha fi żmien il-Milied. B'xi mod jew ieħor, il-Milied jolqot lil kull wieħed mill-karattri tal-istorja, kif wara kollox jolqot lilna: min iħobbu, min jobogħdu, min ifakkru f'ħaġa u min f'oħra. Continue reading "Il-Milied skont Irvin Vella" Sentejn ilu, Irvin Vella idebbutta fix-xena lokali bl-ewwel każ tiegħu, b'investigazzjoni ta' dehriet strambi ġewwa villa fir-Rabat . Il-villa nnifisha kważi saret karattru ieħor f' Il-Każ Manduca u lill-qarrejja intrigathom ħafna. F'dan it-tieni ktieb, il-post fejn isseħħ il-biċċa l-kbira tal-istorja wkoll għandu importanza. Din id-darba mhix villa b'ġonna kbar, b'arkitettura gotika u soqfa impittrin, iżda fabbrika tal-ikel f'xatt il-Marsa. Bini ta' żmien l-Ingliżi, faċċata tal-power station l-antika, imħażen maqlubin f'fabbrika fejn jiġu manifatturati snacks popolari ħafna. Speċjalment m'Irvin. Continue reading "Minn villa fir-Rabat għal fabbrika fil-Marsa" Wara s-suċċess uberenormi ta' Irvin Vella u l-ewwel avventura tiegħu , wasal iż-żmien għat-tieni każ tal-investigatur virtwali— Il-Każ tas-Serqiet Strambi . It-tieni storja faqqset b'mod li jekk insejjaħlu sempliċiment interessanti ma nkunx qed niddeskrivih sew sew. Kultant nofs ta' kelma wkoll tagħtik idea. Kultant jaf tkun storja mhux tas-soltu li tispirak, bħal din li ġejja. Madwar ħames snin ilu, waqt li qiegħed ix-xogħol naħdem għall-kwiet (għal darba ma kellix headphones u mużika qawwija f'widnejja), nisma' kollega tiegħi jirrakkonta kif kumpanija lokali tal-isnacks għamlet sejħa biex tiġbor konsenja prodotti wara li barmil tal-plastic waqa' fil-forn fejn jinħema l-prodott. Dak il-ħin is-subkonxju ġibed dik l-istorja u nebbet l-ewwel żerriegħa ċkejkna li finalment wasslet għat-tieni ktieb fis-sensiela ta' Irvin Vella. Il-Każ tas-Serqiet Strambi hija storja ambjentata fi żmien il-Milied, meta fil-gazzetti lokali jiġu rapurtati għadd ta' serqiet fejn il-Pulizija ma setgħux isibu x'insteraq. Irvin u l-kuġini tiegħu Luca u Laura, mill-ewwel jaraw il-potenzjal ta' każ ġdid—xejn xejn, huwa mod kif iqattgħu l-btajjel tal-Milied b'mod naqra aktar interessanti milli jaħlu l-ħin jilagħbu l-PlayStation, inaqqru l-iSpintzies (il-borża favorita t'Irvin) u jixorbu l-kukudina. Il-ktieb, ippubblikat minn Merlin Publishers u b'illustrazzjonijiet u qoxra faqa ta' Lisa Falzon , se jkun għall-bejgħ fil-jiem li ġejjin mill-ħwienet tal-kotba kollha madwar dawn il-gżejjer sbieħ, inkella tistgħu tixtruh billi tibagħtuli email . Għal aktar tagħrif dwar il-kotba tiegħi żur www.johnabonello.com jew il-paġna tiegħi fuq Facebook . . . . minn Ħ'Attard. Imwieled Mattheus Vella, iben Anthony a.k.a. Twanny u Marthese Vella. Bidel ismu għal Irvin b'rikors il-Qorti fl-età ta' 18-il sena, fl-istess żmien li għażel li jibda jistudja biex isir Investigatur Privat. 'Il quddiem beħsiebu jibdel anki kunjomu. Beda jsejjaħ lilu nnifsu L-Investigatur Virtwali (la liċenzja t'Investigatur Privat għad m'għandux). Fetaħ uffiċċju Ħ'Attard stess, wara li kkapparra l-garaxx tad-dar t'ommu u ta' missieru (hekk jew b'hekk il-ġenituri tiegħu ma jsuqux u qatt ma kellhom karozza). Minn dan l-uffiċċju beda jitħarreġ f'investigazzjonijiet ċkejknin, għax jemmen li l-prattika tagħmlu nies. Wieħed mill-ewwel każijiet li solva kien dwar serq ta' qattus ta' mara xwejħa jisimha Eleonora Psaila. Dak il-qattus, li kien jismu Gusto, kellu jġib risq kbir lil Irvin Vella, L-Investigatur Virtwali. L-istess Eleonora, xhur wara, marret mill-ġdid għandu, din id-darba sabiex jgħin lil żewġt iħbieb tagħha. Dan il-każ kien dokumentat fl-ewwel ktieb mis-sensiela Irvin Vella: Investigatur Virtwali u jġib l-isem ta' Il-Każ Manduca . L-akbar ħbieb ta' Irvin Vella huma l-kuġini tewmin tiegħu Luca u Laura, li ġew lura Malta wara l-mewt ħabta u sabta ta' missierhom. Għalkemm għad għandhom 11-il sena, għandhom ħiliet investigattivi li jħaddmu biex jagħtu daqqa t'id lil kuġinuhom fil-każijiet li jkollu. Bħalma se jagħmlu fil-każ il-ġdid, dak dwar għadd ta' serqiet strambi fi żmien il-festi tal-Milied . . . Tkixxef naqra oħra dwar l-ewwel każ t'Irvin Vella hawnhekk . Kultant l-aħjar mod biex tiskopri ktieb huwa meta xi ħadd jissuġġerihulek. Fil-ġimgħat li għaddew qrajt ktieb mis-serje ta' The No. 1 Ladies Detective Agency , miktub minn Alexander McCall Smith – ktieb li ssuġġerietli naqra Claire Bonello. Iltqajna b'kumbinazzjoni f'kafetterija l-Belt. Qaltli li kienet għadha kemm lestiet taqra Il-Każ Manduca, l-ewwel ktieb ta' Irvin Vella, u li l-istorja tiegħi fakkritha ħafna fil-kotba ta' Smith. Sa dak il-ħin kien għadni qatt ma smajt b'dan l-awtur iżda dan ix-xebh intrigani. Ħadt is-suġġeriment tagħha li naqra xi stroja minn tiegħu – mhux talli hekk, talli għaddhietli żewġ kotba hi stess. Il-ktieb li qrajt kien jismu The Saturday Big Tent Wedding Party – it-tnax il-ktieb tas-sensiela. L-ewwel paragrafu ġibidni mill-ewwel bil-ġmiel tiegħu. Bidu tajjeb importanti ħafna, bħal l-ewwel impressjoni meta tiltaqa' ma' bniedem l-ewwel darba. Il-bqija tal-ktieb ma ddeludiex – il-kitba mirquma, għalkemm kollox sempliċi, l-istorja tiżvolġi b'ritmu kajman, però l-ħin kollu hemm xi ħaġa għaddejja. Mumenti fejn titbissem, imħalltin m'oħrajn melankoliċi, f'doża bilanċjata ħafna. Kultant xi kumment fuq l-użanzi tal-bniedem li jħallik tirrifletti ftit. U r-riflessjonijiet li għamilt jien kienu li qiegħed fejn qiegħed fid-dinja tinduna li l-bnedmin kullimkien l-istess, u li d-difetti u l-inġustizzji ssibhom f'kull soċjetà. L-aktar element li laqatni kien is-setting tal-istorja – deskrizzjoni tal-Botswana tant ikkulurita, tant ħajja, li tħossok litteralment qed tgħix hemm. Il-karattri huma ttundjati tajjeb ħafna – u din tista' tfisser aktar minn ħaġa waħda – għax il-karattru ewlieni, l-investigatriċi privata Precious Ramotswe, hija mara 'traditionally built', b'enfażi fuq il-fatt li hi kuntenta b'suritha, u b'sens t'umoriżmu sottili dwar dan – bħal meta tirrifletti dwar il-van l-antik li tant tħobb u li kellu tendenza jiġbed lejn ġenb minħabba l-piż tagħha. Is-sens t'umoriżmu nfatti jispunta f'ħafna okkażjonijiet matul il-ġrajja, kemm mill-kummenti introspettivi ta' Mma. Ramotswe dwar ktieb ta' awtur Amerikan li jipprovdilha l-linji gwida biex ittejjeb il-ħiliet investigattivi tagħha , u kemm minn karattri oħrajn u l-kummenti tagħhom. L-istorja fiha nfisha titratta każ ewlieni u 3 sub-plots. Fil-każ ewlieni, ex-ħaddiem taż-żejt li xtara razzett tal-baqar ftit 'il barra mill-belt ta' Gaborone jibda jsib xi bhejjem minn tiegħu mejta u jqabbad lill-investigatriċi tipprova ssolvi l-misteru. Dan il-każ jingħata l-biċċa l-kbira tal-attenzjoni. It-tliet sub-plots huma differenti minn xulxin – fl-ewwel wieħed Mma Ramotswe toħlom dwar il-vann l-antik tagħha, u tagħmel minn kollox biex issib għand min qiegħed biex terġa' tipprova tixtrih lura. It-tieni sub-plot huwa dwar Charlie, lavrant li jaħdem bħala mekkanik fil-garaxx tar-raġel ta' Mma Ramotswe. Dan ikollu problemi wara li jsiru magħruf li ex-tfajla tiegħu welldet tewmin li qed tgħid li huma minn tiegħu. Fit-tielet sub-plot, l-assistenta ta' Precious Ramotswe, Mma. Makutsi, se tiżżewweġ lil Phuti Radiphuti u hemm stennija kbira għal dan it-tieġ. Ktieb li għoġobni immens u ħallieni b'togħma tajba għal diversi jiem. Minbarra hekk, stajt nara u nħoss il-paralleliżmu li ħasset Claire mal-karattru u l-istorja t'Irvin Vella.